Ehdotus neuvoston päätös Euroopan yhteisön ja Albanian tasavallan väliaikaisessa sopimuksessa tarkoitetun sekakomitean työjärjestystä koskevasta yhteisön kannasta /* KOM/2006/0766 lopull. */





[pic] | EUROOPAN YHTEISÖJEN KOMISSIO | Bryssel 1.12.2006 KOM(2006) 766 lopullinen Ehdotus NEUVOSTON PÄÄTÖS Euroopan yhteisön ja Albanian tasavallan väliaikaisessa sopimuksessa tarkoitetun sekakomitean työjärjestystä koskevasta yhteisön kannasta (komission esittämä) PERUSTELUT Euroopan yhteisön ja Albanian tasavallan väliaikainen sopimus, jonka tarkoituksena on mahdollistaa vakautus- ja assosiaatiosopimuksen kauppaa ja kaupan liitännäistoimenpiteitä koskevien määräysten pikainen voimaantulo, tulee voimaan 1. joulukuuta 2006. Väliaikaisen sopimuksen 42 artiklan mukaan kauppaa sekä kaupallista ja taloudellista yhteistyötä koskevalla sopimuksella perustettu sekakomitea käyttää väliaikaisessa sopimuksessa vakautus- ja assosiaationeuvostolle tai vakautus- ja assosiaatiokomitealle annettuja valtuuksia ja suorittaa niille määrätyt tehtävät. Jollei väliaikaisen sopimuksen 43 artiklan määräyksistä muuta johdu, sekakomitea toimii niiden samojen yksityiskohtaisten sääntöjen mukaisesti, joita on tähän saakka noudatettu kauppaa sekä kaupallista ja taloudellista yhteistyötä koskevan sopimuksen yhteydessä. Väliaikaisen sopimuksen 43 artiklassa määrätään, että sekakomitea vahvistaa työjärjestyksensä. Tästä syystä on tarpeen vahvistaa kyseinen työjärjestys. Ehdotetussa työjärjestyksessä eritellään väliaikaisen sopimuksen mukaisesti sekakomitean tehtävät ja käytännöt, joita se noudattaa. Työjärjestyksessä otetaan huomioon erityisesti se, että komitealle on siirretty päätöksentekovaltaa väliaikaisella sopimuksella. Tämän vuoksi ehdotetaan, että neuvosto hyväksyy liitteenä olevan ehdotuksen. Ehdotus NEUVOSTON PÄÄTÖS Euroopan yhteisön ja Albanian tasavallan väliaikaisessa sopimuksessa tarkoitetun sekakomitean työjärjestystä koskevasta yhteisön kannasta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 300 artiklan 2 kohdan toisen alakohdan, ottaa huomioon 1 päivänä joulukuuta 1992 voimaan tulleen Euroopan talousyhteisön ja Albanian tasavallan välisen kauppaa sekä kaupallista ja taloudellista yhteistyötä koskevan sopimuksen[1] ja erityisesti sen 18 artiklan, ottaa huomioon 12 päivänä kesäkuuta 2006 allekirjoitetun Euroopan yhteisön ja Albanian tasavallan väliaikaisen sopimuksen kaupasta ja kaupan liitännäistoimenpiteistä[2], jäljempänä ’väliaikainen sopimus’, ottaa huomioon komission ehdotuksen, sekä katsoo seuraavaa: (1) Väliaikainen sopimus tulee voimaan 1 päivänä joulukuuta 2006. (2) Kauppaa sekä kaupallista ja taloudellista yhteistyötä koskevalla sopimuksella perustettu sekakomitea valvoo sopimuksen soveltamista ja täytäntöönpanoa väliaikaisen sopimuksen 42 artiklan nojalla. (3) Väliaikaisen sopimuksen 43 artiklassa määrätään, että sekakomitea vahvistaa työjärjestyksensä. (4) Euroopan talousyhteisön ja Albanian tasavallan välisen kauppaa sekä kaupallista ja taloudellista yhteistyötä koskevan sopimuksen 18 artiklan mukaan sekakomitea voi perustaa työryhmiä; näiden työryhmien nimet, kokoonpano ja tehtävät olisi vahvistettava työjärjestyksessä. (5) Yhteisön olisi määritettävä sekakomiteassa vahvistettava kanta työjärjestyksen vahvistamiseen, ON PÄÄTTÄNYT SEURAAVAA: Ainoa artikla Euroopan yhteisön ja Albanian tasavallan väliaikaisen sopimuksen 42 artiklassa tarkoitetussa sekakomiteassa vahvistettava yhteisön kanta perustuu tämän päätöksen liitteenä olevaan luonnokseen sekakomitean päätökseksi. Tehty Brysselissä Neuvoston puolesta Puheenjohtaja LIITE EUROOPAN YHTEISÖN JA ALBANIAN TASAVALLAN SEKAKOMITEAN PÄÄTÖS N:o 1/XXX, SEN TYÖJÄRJESTYKSEN VAHVISTAMISESTA SEKAKOMITEA, joka ottaa huomioon 1 päivänä joulukuuta 1992 voimaan tulleen Euroopan talousyhteisön ja Albanian tasavallan välisen kauppaa sekä kaupallista ja taloudellista yhteistyötä koskevan sopimuksen ja erityisesti sen 18 artiklan, ottaa huomioon 12 päivänä kesäkuuta 2006 allekirjoitetun Euroopan yhteisön ja Albanian tasavallan väliaikaisen sopimuksen kaupasta ja kaupan liitännäistoimenpiteistä, jäljempänä ’väliaikainen sopimus’, ja erityisesti sen 42 ja 43 artiklan, sekä katsoo, että väliaikainen sopimus tuli voimaan 1 päivänä joulukuuta 2006, ON PÄÄTTÄNYT VAHVISTAA SEURAAVAN TYÖJÄRJESTYKSEN: 1 artikla Puheenjohtajuus Sekakomitean puheenjohtajana toimii vuorotellen kummankin sopimuspuolen edustaja. 2 artikla Kokoukset Sekakomitea kokoontuu säännöllisesti kerran vuodessa vuorotellen Brysselissä ja Tiranassa. Sekakomitean erityisiä kokouksia voidaan kutsua koolle sopimuspuolten niin sopiessa kumman tahansa sopimuspuolen pyynnöstä. Ellei toisin sovita, sekakomitean kokoukset eivät ole julkisia. 3 artikla Valtuuskunnat Sopimuspuolten valtuuskuntien suunniteltu kokoonpano ilmoitetaan puheenjohtajalle ennen kutakin kokousta. Euroopan investointipankin edustaja voi osallistua sekakomitean kokouksiin tarkkailijana, kun esityslistalla on Euroopan investointipankkia koskevia asioita. Sekakomitea voi kutsua muita kuin jäseniä kokouksiinsa antamaan tietoja erityisistä aiheista. Jäsenvaltioille ilmoitetaan sekakomitean kokouksista. 4 artikla Sihteeristö Yksi Euroopan komission virkamies ja yksi Albanian tasavallan virkamies toimivat yhdessä sekakomitean sihteereinä. 5 artikla Kirjeenvaihto Kaikki sekakomitean puheenjohtajalle osoitettu ja häneltä lähtevä kirjeenvaihto toimitetaan molemmille sihteereille. Sihteerit varmistavat, että kirjeenvaihto toimitetaan tarvittaessa molempien sopimuspuolten edustajille sekakomiteassa. 6 artikla Kokousten esityslista 1. Puheenjohtaja ja sihteerit laativat kunkin kokouksen alustavan esityslistan viimeistään 15 työpäivää ennen kokouksen alkua. Alustavalle esityslistalle otetaan asiat, joiden esityslistalle ottamista koskeva pyyntö on saapunut sihteereille vähintään 21 työpäivää ennen kokouksen alkua, edellyttäen että niihin liittyvät asiakirjat on toimitettu sihteereille viimeistään kyseisen esityslistan lähettämispäivänä. Sekakomitea hyväksyy esityslistan kunkin kokouksen alussa. Muu kuin alustavalla esityslistalla oleva asia voidaan ottaa esityslistalle, jos sopimuspuolet niin sopivat. 2. Puheenjohtaja voi kummankin sopimuspuolen suostumuksella lyhentää 1 kohdassa mainittuja määräaikoja jonkin erityistapauksen niin edellyttäessä. 7 artikla Pöytäkirja Kokouksen järjestävä sopimuspuoli laatii kustakin sekakomitean kokouksesta pöytäkirjaluonnoksen. Siinä mainitaan tehdyt päätökset, annetut suositukset ja hyväksytyt päätelmät. Pöytäkirjaluonnos on toimitettava sekakomitean hyväksyttäväksi kahden kuukauden kuluessa kokouksen järjestämisestä. Kun pöytäkirja on hyväksytty, puheenjohtaja ja kumpikin sihteeri allekirjoittavat sen ja molemmat sopimuspuolet arkistoivat siitä yhden alkuperäiskappaleen. Jäljennös pöytäkirjasta toimitetaan kaikille 4 artiklassa tarkoitetuille vastaanottajille. 8 artikla Asioiden käsittely Sekakomitea tekee päätöksensä ja antaa suosituksensa sopimuspuolten yhteisellä sopimuksella. Kokousten välisenä aikana sekakomitea voi tehdä päätöksiä tai antaa suosituksia kirjallista menettelyä noudattaen, jos sopimuspuolet niin sopivat. Väliaikaisen sopimuksen 43 artiklassa tarkoitettujen sekakomitean päätösten otsikkona on ”päätös” ja suositusten otsikkona ”suositus”, ja niitä seuraa järjestysnumero, teko- tai antamispäivä ja aihe. Sekakomitean päätökset ja suositukset allekirjoittaa puheenjohtaja ja molemmat sihteerit todistavat ne oikeiksi. Sopimuspuolet julkaisevat sekakomitean tekemät päätökset virallisissa lehdissään. Kumpikin sopimuspuoli voi päättää julkaista minkä tahansa muun sekakomitean hyväksymän asiakirjan. 9 artikla Kielet Sopimuspuolten viralliset kielet ovat sekakomitean virallisia kieliä. Ellei toisin päätetä, sekakomitea tekee ratkaisunsa kyseisillä kielillä laadittujen asiakirjojen perusteella. 10 artikla Kulut Yhteisö ja Albanian tasavalta vastaavat kumpikin sekakomitean ja työryhmien kokouksiin osallistumisesta aiheutuvista kuluistaan sekä henkilöstö-, matka- ja oleskelukulujen että posti- ja televiestintäkulujen osalta. Kokousten tulkkaukseen sekä asiakirjojen kääntämiseen ja jäljentämiseen liittyvistä kustannuksista sekä muista kokousten käytännön järjestelyihin liittyvistä kustannuksista vastaa kokoukset järjestävä sopimuspuoli. 11 artikla Työryhmät Työryhmät, jotka perustetaan avustamaan sekakomiteaa tämän tehtävien hoidossa, luetellaan tämän päätöksen liitteessä, jossa esitetään myös niiden tehtävät. Työryhmät koostuvat molempien sopimuspuolten edustajista. Sopimuspuolet toimivat niiden puheenjohtajana vuorotellen sekakomitean työjärjestyksen mukaisesti. Työryhmät toimivat sekakomitean alaisuudessa, ja niiden on raportoitava sille kokouksestaan kunkin kokouksen jälkeen. Ne eivät tee päätöksiä, mutta ne voivat antaa suosituksia sekakomitealle. Sekakomitea voi lakkauttaa työryhmiä, muuttaa niiden tehtäviä tai perustaa uusia työryhmiä avustamaan sitä tehtäviensä hoitamisessa. Tehty Sekakomitean puolesta Puheenjohtaja LIITE Väliaikaiseen sopimukseen perustuvien EY:n ja Albanian työryhmien tehtävät ja rakenne 1. Kokoonpano ja puheenjohtajuus Työryhmät koostuvat Euroopan komission edustajista ja Albanian tasavallan, jäljempänä ’Albania’, hallituksen edustajista. Nämä kaksi sopimuspuolta toimivat vuorotellen työryhmien puheenjohtajina. Jäsenvaltioille ilmoitetaan työryhmien kokouksista. 2. Sihteeristö Yksi Euroopan komission virkamies ja yksi Albanian hallituksen virkamies toimivat yhdessä kunkin työryhmän sihteereinä. Kaikki työryhmiä koskevat tiedonannot toimitetaan asianomaisen työryhmän sihteereille. 3. Kokoukset Työryhmät kokoontuvat säännöllisesti kerran vuodessa ja sopimuspuolten yhteisestä sopimuksesta aina, kun olosuhteet niin vaativat. Kokoukset pidetään sopimuspuolten yhdessä sopimana ajankohtana niiden sopimassa paikassa. Työryhmät voivat molempien sopimuspuolten suostumuksella kutsua kokouksiinsa asiantuntijoita saadakseen tarvittavia erityistietoja. 4. Käsiteltävät asiat Työryhmissä käsitellään eri aiheita jäljempänä esitetyn monialaisen työryhmärakenteen mukaisesti. Väliaikaisen sopimuksen ja Eurooppa-kumppanuuden täytäntöönpanoa, vakautus- ja assosiaatiosopimuksen täytäntöönpanon valmisteluja ja lainsäädännön lähentämisessä, täytäntöönpanossa ja soveltamisessa saavutettua edistymistä arvioidaan kaikilla asiaankuuluvilla aloilla. Työryhmät tarkastelevat omilla aloillaan mahdollisesti ilmeneviä ongelmia ja ehdottavat toimia, joilla ne voidaan ratkaista. Työryhmät toimivat myös foorumeina, joilla selvitetään yhteisön säännöstöön liittyviä kysymyksiä ja tarkastellaan Albanian edistymistä lainsäädäntönsä saattamisessa yhteisön säännöstön mukaiseksi väliaikaisessa sopimuksessa tehtyjen sitoumusten mukaisesti. 5. Pöytäkirja Kustakin työryhmien kokouksesta laaditaan pöytäkirjaluonnos kahden kuukauden kuluessa kokouksen järjestämisestä. Kun molemmat sopimuspuolet ovat hyväksyneet pöytäkirjan, työryhmän sihteeri toimittaa siitä jäljennöksen sekakomitean sihteerille. 6. Julkisuus Ellei toisin päätetä, työryhmien kokoukset eivät ole julkisia. 7. Työryhmärakenne 1. Kauppaan, teollisuuteen, tulliin ja verotukseen liittyviä asioita käsittelevä työryhmä. 2. Maatalous- ja kalastusasioiden työryhmä. 3. Sisämarkkinoihin ja kilpailuun liittyviä asioita käsittelevä työryhmä. 4. Talous- ja rahoitusasioita sekä tilastoja käsittelevä työryhmä. 5. Innovaatioon, tietoyhteiskuntaan ja sosiaalipolitiikkaan liittyviä asioita käsittelevä työryhmä. 6. Liikenne-, ympäristö- ja energia-asioiden sekä aluekehityksen työryhmä. Tehty Sekakomitean puolesta Puheenjohtaja [1] EYVL L 343, 25.11.1992. [2] EUVL L 239, 1.9.2006.